ISTEʼMOL TOVARLARI YaRMARKA SAVDOSINI RIVOJLANTIRIShGA DOIR QOʻShIMChA ChORA-TADBIRLAR TOʻGʻRISIDA
(resolution, 2021-02-22)

Respublika mintaqalari isteʼmol bozorini mamlakatimizda ishlab chiqarilgan tovarlar bilan yanada toʻlaroq toʻldirish, isteʼmol tovarlari ishlab chiqaruvchi korxonalar hamda chakana savdo tashkilotlari oʻrtasida uzviy savdo-iqtisodiy aloqalarini oʻrnatish maqsadida Vazirlar Mahkamasi qaror qiladi: 1. Oʻzbekiston Respublikasi Vazirlar Mahkamasining Isteʼmol tovarlari ishlab chiqarish va savdo kompleksining, Qashqadaryo, Namangan, Samarqand, Xorazm viloyatlari va Toshkent shahar hokimliklarining Vazirlar Mahkamasining “Ulgurji savdo korxonalarini rivojlantirishga doir qoʻshimcha chora-tadbirlar toʻgʻrisida” 2003-yil 4-fevraldagi 62-son qaroriga muvofiq ulgurji savdo korxonalari negizida ilovaga muvofiq doimiy ishlovchi isteʼmol tovarlari mintaqaviy koʻrgazma-yarmarkalarini tashkil etish toʻgʻrisidagi taklifi qabul qilinsin. 2. Quyidagilar doimiy ishlovchi tovarlari mintaqaviy koʻrgazma-yarmarkalarining asosiy vazifalari etib belgilansin: respublika tovar ishlab chiqaruvchilari tomonidan ishlab chiqarilayotgan tovarlarni sotish boʻyicha turli koʻrgazma-yarmarkalar, shu jumladan mavsumiy, tematik yarmarkalar, koʻrgazmali sotish, tovarlarning yangi modellarini namoyish qilish hamda sotish va boshqalarni tashkil etish; isteʼmol tovarlari ichki bozori konyunkturasining marketing tadqiqotlarini oʻtkazish, bu axborotlarni yarmarka savdolari qatnashchilariga berish; tovar ishlab chiqaruvchilarga aholi oʻrtasida xaridorgir boʻlgan tovarlar ishlab chiqarish yuzasidan asoslangan buyurtmanomalar tayyorlash, ishlab chiqarilayotgan mahsulot assortimentini kengaytirish, tovarlar dizaynini, sifatini va oʻrab-joylanishini yaxshilashga qaratilgan tavsiyanomalar ishlab chiqish; yarmarkalarda qatnashish uchun vatanimiz isteʼmol tovarlari ishlab chiqaruvchi korxonalarining, shu jumladan kichik va oʻrta biznes korxonalarining keng doirasini jalb qilish, ular tomonidan ishlab chiqarilayotgan tovarlarni yarmarka savdolariga qoʻyish va sotish; tovarlar ishlab chiqaruvchi korxonalar hamda savdo tashkilotlari oʻrtasida yaqin savdo-iqtisodiy aloqalarini oʻrnatishga koʻmaklashish; respublika sanoat korxonalari bilan isteʼmol tovarlari yetkazib berish hamda tovarlarni oʻz vaqtida yarmarka omborlariga olib kelish yuzasidan uzoq muddatli shartnomalar tuzish; vatanimizda ishlab chiqarilgan tovarlarning ichki isteʼmol bozorlariga kirib borish maqsadida reklama-axborot faoliyati yuzasidan kompleks chora-tadbirlarni amalga oshirish. 3. Belgilansinki, doimiy ishlovchi mintaqaviy koʻrgazma-yarmarkalari hududiy yaqinlik prinsipi boʻyicha yuridik shaxs sifatida tashkil etiladi va ustav fondi miqdoridan qatʼi nazar, oʻzining ulgurji va chakana savdo faoliyatini amalga oshiradi. 4. Qashqadaryo, Namangan, Samarqand, Xorazm viloyatlari va Toshkent shahar hokimliklari, Oʻzbekiston Respublikasi Davlat mulki qoʻmitasi “Oʻzkoʻrgazmasavdo” aksiyadorlik jamiyati bilan birgalikda: Vazirlar Mahkamasining “Ulgurji savdo korxonalarini rivojlantirishga doir qoʻshimcha chora-tadbirlar toʻgʻrisida” 2003-yil 4-fevraldagi 62-son qaroriga muvofiq ilgari tashkil etilgan ulgurji bazalarning omborlari va savdo asbob-uskunalaridan foydalangan holda ularni tegishli savdo-texnologiya asbob-uskunalari bilan taʼminlab doimiy ishlovchi koʻrgazma-yarmarkalarni tashkil etish uchun zarur shart-sharoitlar yaratsinlar; yarmarka qatnashchilariga tegishli xizmatlar koʻrsatgan va zamonaviy aloqa vositalari bilan taʼminlagan holda koʻrgazma-yarmarkalar huzurida mini-banklar, sugʻurta, transport kompaniyalari va boshqa bozor infratuzilmasi vakolatxonalarini tashkil etishda koʻmaklashsinlar. 5. Isteʼmol tovarlari ishlab chiqaruvchi korxonalarga oʻzlari ishlab chiqargan tovarlarni doimiy ishlovchi koʻrgazma-yarmarkalarga konsignatsiya shartlarida berishiga ruxsat etilsin. Bunda konsignatsiya shartlarida berilgan tovarlar uchun korxonalar tomonidan soliqlar ularning sotilishiga qarab, tovar yuklab joʻnatilgan (berilgan) sanadan boshlab 60 kundan ortiq boʻlmagan muddatda toʻlanadi. 6. Oʻzbekiston Respublikasining eksport imkoniyatlarini keng targʻib qilish, vatanimiz tovar ishlab chiqaruvchilari va tadbirkorlari tomonidan ishlab chiqarilayotgan ishlab-chiqarish-texnika yoʻnalishidagi va isteʼmol tovarlarini reklama qilish maqsadida Oʻzbekiston Respublikasi Tashqi iqtisodiy aloqalar, investitsiyalar va savdo vazirligi “Oʻzekspomarkaz” MKK AJ ekspozitsiya maydonlarida doimiy ishlovchi koʻrgazma-yarmarka tashkil etsin. 7. Oʻzbekiston Respublikasi Vazirlar Mahkamasining Isteʼmol tovarlari ishlab chiqarish va savdo kompleksi hamda Oʻzbekiston Respublikasi Davlat soliq qoʻmitasi yarmarka savdosini tashkil etish va oʻtkazishni tartibga soluvchi normativ-huquqiy hujjatlarning maxsus toʻplami ikki hafta muddatda nashr etilishini va uning yarmarka savdolari qatnashchilari oʻrtasida tarqatilishini taʼminlasinlar. 8. “Oʻzteleradio” kompaniyasi, Oʻzbekiston Milliy axborot agentligi ommaviy axborot vositalari orqali tashkil etilayotgan doimiy ishlovchi mintaqaviy koʻrgazma-yarmarkalarning maqsadlari va vazifalari, respublika tovar ishlab chiqaruvchilari tomonidan ishlab chiqarilayotgan yangi tovarlar toʻgʻrisida aholining keng xabardor qilinishini taʼminlasinlar. 9. Vazirlar Mahkamasining “Ulgurji savdo korxonalarini rivojlantirishga doir qoʻshimcha chora-tadbirlar toʻgʻrisida” 2003-yil 4-fevraldagi 62-son qarori oʻz kuchini yoʻqotgan deb hisoblansin. 10. Oʻzbekiston Respublikasi Adliya vazirligi manfaatdor vazirliklar va idoralar bilan birgalikda amaldagi qonun hujjatlariga mazkur qarordan kelib chiquvchi oʻzgartirish va qoʻshimchalar yuzasidan bir oy muddatda Vazirlar Mahkamasiga takliflar kiritsin. 11. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari M.Z. Usmonov zimmasiga yuklansin. T/r‎ Doimiy ishlovchi koʻrgazma-yarmarkalar tashkil etilayotgan viloyatlar ‎ Doimiy ishlovchi koʻrgazma-yarmarkalarning joylashgan joyi ‎ Xizmat koʻrsatiladigan hududlar ‎ 1.‎ Qashqadaryo ‎ Qarshi shahri, Oʻzbekiston koʻchasi, 184 “Bolalar dunyosi” savdo kompleksi‎ Qashqadaryo va Surxondaryo viloyatlari ‎ 2.‎ Samarqand ‎ Samarqand shahri, Toshkent koʻchasi 18, “Samarqand univermagi” savdo kompleksi‎ Samarqand, Buxoro va Navoiy viloyatlari ‎ 3.‎ Namangan ‎ Namangan shahri, Bobur koʻchasi “Lola” savdo kompleksi‎ Namangan, Andijon va Fargʻona viloyatlari ‎ 4.‎ Xorazm ‎ Urganch shahri, Sanoat koʻchasi 9, Markaziy univermag ‎ Xorazm viloyati va Qoraqalpogʻiston Respublikasi ‎ 5.‎ Toshkent shahri‎ Toshkent shahri, “Oʻzkoʻrgazma savdo” aksiyadorlik jamiyati Kichik paviloni ‎ Toshkent shahri, Jizzax va Sirdaryo viloyatlari ‎ ‎ ‎ ‎ ‎